31995R1516
L 147/49
JURNALUL OFÍCIAL AL UNIUNII EUROPENE
REGULAMENTUL (CE) NR. 1516/95 AL COMISIEI
din 29 iunie 1995
de modificare a Regulamentului (CEE) nr. 1722/93 de stabilire a normelor de aplicare a Regulamentelor (CEE) nr. 1766/92 și (CEE) nr. 1418/76 ale Consiliului privind restituirile pentru producție în sectoarele cerealelor și orezului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor (1), modificat ultima dată de Actul de aderare a Austriei, Finlandei și Suediei și de Regulamentul (CE) nr. 3290/94 (2), în special articolul 7,
având în vedere Regulamentul (CEE) nr. 1418/76 al Consiliului din 21 iunie 1976 privind organizarea comună a pieței orezului (3), modificat ultima dată de Regulamentul (CE) nr. 3290/94, în special articolul 9,
întrucât Regulamentul (CEE) nr. 1722/93 al Comisiei din 30 iunie 1993 de stabilire a normelor de aplicare a Regulamentelor (CEE) nr. 1766/92 și (CEE) nr. 1418/76 ale Consiliului privind restituirile pentru producție în sectoarele cerealelor și orezului (4), modificat ultima dată de Regulamentul (CE) nr. 3125/94 (5), trebuie adaptat pentru a ține cont de sistemul de import pentru cereale, care rezultă din Acordul privind agricultura încheiat în cadrul Rundei Uruguay de negocieri comerciale multilaterale; întrucât, pentru a se verifica dacă valoarea restituirii pentru producție este corectă, prețul porumbului și/sau grâului și al orzului pe piețele mondială și comunitară trebuie ținut sub observație;
întrucât măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CEE) nr. 1722/93 se modifică după cum urmează:
1.
La articolul 1, alineatul (6) se înlocuiește cu următorul text:
„(6) Amidonul importat în Comunitate sub un sistem de import care permite reducerea taxelor vamale de import nu poate beneficia de o restituire pentru producție.”.
2.
La articolul 3, alineatele (2) și (3) se înlocuiesc cu următorul text:
„(2) Restituirea per tonă de amidon de porumb, grâu, cartofi, orez sau brizură de orez se calculează, inter alia, pe baza diferenței dintre:
(i)
prețul de intervenție pentru cereale pe luna în cauză având în vedere diferențele dintre prețurile de piață pentru porumb;
(ii)
media dintre prețurile de import reprezentative CIF la Rotterdam folosite la calcularea taxei de import pentru porumb în cele două săptămâni care preced luna în care se depune cererea, înmulțită cu un coeficient de 1,60.
(3) Restituirea per tonă de amidon de orz și ovăz se calculează în special pe baza diferenței dintre:
(i)
prețul de intervenție pentru cereale pe luna în cauză, având în vedere diferențele dintre prețurile de piață pentru orz;
(ii)
media dintre prețurile de import reprezentative CIF la Rotterdam folosite la calcularea taxei de import pentru orz în cele două săptămâni care preced luna în care se depune cererea, înmulțită cu un coeficient de 2,7.”
3.
Articolul 12 se înlocuiește cu următorul text:
„Articolul 12
În trei luni de la sfârșitul fiecărei perioade definite la articolul 3 alineatul (1), statele membre vor notifica Comisiei tipul, cantitățile și originea amidonului (porumb, grâu, cartofi, orz, ovăz sau orez) pentru care s-au plătit restituiri, precum și tipul și cantitățile de produse pentru care s-a utilizat amidonul.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 iulie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 iunie 1995.